نيكولاس كيم كوبولا بالانجليزى: Nicolas Kim Coppola و المعروف باسمه الفنى نيكولاس كيدچ بالانجليزى: Nicolas Cage هوا ممثل امريكانى معاه جايزة اوسكار. اشتغل كمان فى الإنتاج, والاخراج, و ليه كذا فيلم كتبه بنفسه. خد اوسكار احسن ممثل سنة 1996 عن فيلم الرحيل من لاس فيجاس بالانجليزى: Leaving Las Vegas. اصلا هوا ايطالى. اتولد فى مدينة لونج بيتش (كاليفورنيا), فى يوم 7 من شهر يناير سنة 1964. بيحب يمثل من ساعة ما كان صغير, و عشان كان المخرج العالمى فرانسيس فورد كوبولا عم نيكولاس; عرف يدخل عالم السينما و التمثيل بسهوله خالص. و كان عمه مديله ادوار صغيره فى الافلام اللى بيخرجها. بس نيكولاس لاحظ ان اغلب السينمائيين كانوا بيجاملوه علشان هوا يقرب لـفرانسيس كوبولا, فعمل قرار انه يغير اسمه. و فعلا اختار اسماء كتيره منها نيكولاس بلو, زى الورق الازرق اللى هوا بيحبه. و بعد كدا غير اسمه لـنيكولاس فوست, و بعدين نيكولاس ماسكالزون, زى جده لامه و معناها الولد الشقى بالايطالى, و اخيرا اختار نيكولاس كيدچ, زى شخصية لوك كيدچ اللى كان بطل فى واحده من قصص الكوميك.